Sommer-OL 2024

Sommer-OL 2024 var de 33. olympiske sommerleker og ble arrangert i Paris fra 26. juli til 11. august 2024. Åpnings­seremonien ble avholdt i Jardins du Trocadéro og ved Seinen, mens avslutnings­seremonien foregikk på Stade de France.
Dette var tredje gang Paris arrangerte de olympiske sommerleker, etter å ha vært vertsby for sommerlekene i 1900 og i 1924. Det var sjette gang Frankrike var vertsland for olympiske leker, etter at landet tidligere også hadde arrangert de olympiske vinterleker tre ganger, 1924 i Chamonix, 1968 i Grenoble og 1992 i Albertville.
Paris og Los Angeles inngikk 1. august 2017 en avtale med Den internasjonale olympiske komité (IOK) om at Paris fikk arrangere OL i 2024, mot at Los Angeles fikk arrangere OL i 2028. Paris ble offisielt tildelt lekene under IOKs 131. sesjon i Lima i Peru 13. september 2017.
IOK publiserte 15. januar 2015 framgangsplanen for utvelgelse av kandidater til sommerlekene i 2024, og søknadsfristen ble satt til 15. september 2015.
16. september 2015 inviterte IOK fem søkere til å delta videre i kandidaturfasen:
De to gjenværende kandidatbyene Paris og Los Angeles inngikk en avtale med IOK og Paris ble deretter enstemmig valgt til arrangørby av sommerlekene i 2024. Los Angeles var så eneste kandidat til arrangementet for 2028, og ble derfor også enstemmig valgt.
De fleste øvelsene ble arrangert i og rundt Paris, inkludert forstedene Saint-Denis, Le Bourget, Nanterre, Versailles og Vaires-sur-Marne. Håndballfinalene ble spilt på Stade Pierre-Mauroy i Lille, mens seiling ble arrangert i Marseille og surfing ble arrangert på Tahiti i Fransk Polynesia. Fotballkampene var fordelt på syv franske byer; Paris, Lyon, Bordeaux, Décines-Charpieu, Nantes, Nice og Saint-Étienne.
I tråd med retningslinjene Den internasjonale olympiske komité (IOK) innførte i 2017, skal de olympiske sommerlekene bestå av 28 obligatoriske kjerneidretter, samt inntil seks idretter som hver enkelt organisasjonskomité selv kan velge å arrangere. De egenvalgte idrettene må rapporteres inn til IOK minst fem år før avvikling av lekene. En av forutsetningene for inklusjon av egenvalgte idretter er at det totale antall utøvere i lekene ikke skal overstige 10 500. Under IOKs 131. sesjon i september 2017 ble de 28 idrettene som ble arrangert under Sommer-OL 2016 vedtatt som kjerneidrettene for 2024, samtidig som Paris’ organsisasjonskomité ble oppfordret til å velge ut fem idretter til vurdering.
I august 2017 varslet Paris’ organisasjonskomité at de ønsket å inkludere e-sport som en av de egenvalgte idrettene i 2024. I juli 2018 kom beskjeden fra IOK at e-sport ikke ville bli valgt som ny idrett i 2024. 21. februar 2019 ble breakdancing, rullebrett, sportsklatring og surfing foreslått av organisasjonskomiteen; de tre sistnevnte også ble arrangert for første gang under Sommer-OL 2020 i Tokyo som egenvalgte idretter. Alle disse fire idrettene ble godkjent og inkludert i programmet for 2024-lekene under IOKs 134. sesjon i Lausanne 24. juni 2019.
32 idretter og 329 øvelser ble arrangert, noe som gjorde lekene i Paris til de første sommerlekene siden Sommer-OL 1960 med færre øvelser enn det forrige sommer-OL. Baseball/softball og karate ble fjernet fra OL-programmet, og vektløfting mistet fire vektklasser. Den eneste nye idretten var breakdancing.
På grunn av Russlands invasjon av Ukraina 2022 ble Russland og Belarus ikke invitert og fikk derfor ikke delta med egne lag eller flagg. «Individuelle nøytrale atleter» ble opprettet av IOK for at godkjente russiske og belarusiske utøvere kunne få delta som nøytrale utøvere under nøytralt flagg. Disse utøverne fikk kun delta i individuelle øvelser, ikke i lagøvelser. Særforbundene for hver enkelt idrett sto for godkjenning og nominering av utøvere for sine respektive idretter, og de kunne også bestemme om de ikke ønsket å godkjenne eller nominere noen. De utøverne som ble godkjent og nominert av et særforbund, måtte deretter godkjennes for deltakelse av IOK. Disse ble invitert individuelt til deltakelse i lekene av IOK. Utøvere som aksepterte invitasjonen og ville delta som «Individuelle nøytrale atleter», fikk ikke delta i åpningsseremonien. Medaljer som ble vunnet av disse utøverne, ble ikke registrert i IOKs offisielle medaljeoversikter.
206 nasjonale olympiske komiteer og lag var kvalifisert med minst én utøver. (Antall kvalifiserte utøvere i parentes).
Fotnoter
* Vertsnasjon ( Frankrike)
Den 29. juni 2015 kunngjorde Den internasjonale olympiske komité at Discovery Communications hadde fått rettighetene i Europa for TV-overføringer av olympiske leker fra 2018 til 2024. NBCUniversal hadde rettighetene for USA.
I Norge var TV-rettighetene delt mellom Warner Bros. Discovery Norway og NRK. Samtlige øvelser ble sendt på Warner Bros. Discovery Norways strømmetjenester Max, Discovery+ og Eurosport Player samt de lineære kanalene Eurosport og TVNorge. NRK sendte alt av friidrett og seremonier på sine lineære kanaler, hovedsakelig NRK1 og NRK2, og på strømmetjenesten NRK TV. NRK Radio hadde rettighetene for sendinger på radio.
Warner Bros. Discovery hadde mer enn 50 kommentatorer og eksperter til å dekke lekene på sine plattformer. NRK hadde sju programledere, kommentatorer og eksperter som ledet kanalens TV-sendinger fra lekene.
Natt til 26. juli 2024, dagen for åpningsseremonien, ble det gjennomført flere koordinerte sabotasjeaksjoner mot tre høyhastighetsstrekninger til jernbaneselskapet SNCF. Det var påtent tre branner på strekningene Atlantique, Nord og Est. Ytterligere ett angrep mot en strekning ble forhindret. Som følge av skadene måtte flere avganger til TGV-togene innstilles eller ble forsinket. Rundt 800 000 personer ble rammet som følge av innstilte avganger. Dette gjaldt strekningen mellom Paris og Lille og Eurostar mellom London og Paris. Også nærtrafikken til Stade de France var berørt.